ธสน.ดันลูกค้า ปิดความเสี่ยงบาท
เอ็กซิมแบงก์แนะผู้ส่งออกนำเข้าเครื่องจักร วัตถุดิบช่วงบาทแข็ง หนุนย้ายผลิตไปซีแอลเอ็มวี
6 ก.ค. 2559

เอ็กซิมแบงก์แนะผู้ส่งออกนำเข้าเครื่องจักร วัตถุดิบช่วงบาทแข็ง หนุนย้ายผลิตไปซีแอลเอ็มวี
นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์ หรือธสน.) เปิดเผยว่า เงินบาทที่แข็งค่าในปัจจุบันผู้ส่งออกไทยควรใช้โอกาสนี้นำเข้าเครื่องจักร เทคโนโลยี และวัตถุดิบเพื่อปรับปรุงประสิทธิภาพและขยายกำลังการผลิต และอาจเพิ่มสัดส่วนการจำหน่ายในประเทศมากขึ้น รวมทั้งย้ายฐานการผลิตไปต่างประเทศโดยเฉพาะกัมพูชา ลาว เมียนมา และเวียดนาม (ซีแอลเอ็มวี) ที่มีค่าใช้จ่ายรูปสกุลเงินต่างประเทศลดลง 
อย่างไรก็ตาม ผู้ประกอบการสามารถบริหารความเสี่ยงจากอัตราแลกเปลี่ยนได้เอง โดยใช้เงินตราต่างประเทศหลายสกุลในการทำธุรกรรม จากปกติที่ส่วนใหญ่มักชำระค่าสินค้าหรือได้รายรับเป็นเงินสกุลหลัก เช่น เงินเหรียญสหรัฐ ยูโร และเยนที่มีความผันผวนมาก แทนที่จะใช้เงินดังกล่าวทำธุรกรรม ก็อาจหันไปใช้เงินสกุลอื่นที่ผันผวนน้อยกว่า โดยเฉพาะการทำธุรกรรมกับประเทศเพื่อนบ้านสามารถตกลงชำระเป็นเงินบาทได้ ช่วยลดความเสี่ยงจากจากค่าเงิน
นอกจากนี้ ผู้ประกอบการยังสามารถใช้วิธีการจับคู่เงินที่ได้รับกับค่าใช้จ่ายให้เป็นเงินสกุลเดียวกัน โดยบริหารให้การรับและจ่ายมีระยะเวลาใกล้เคียงกัน เพื่อหลีกเลี่ยงความผันผวนของอัตราแลกเปลี่ยน รวมทั้งเปิดบัญชีเงินฝากสกุลต่างประเทศ หรือเอฟซีดี เพื่อใช้ชำระค่าวัตถุดิบ
“ผู้ประกอบการควรใช้ช่วงเวลาที่เงินบาทแข็งค่า ปรับปรุงประสิทธิภาพการผลิต และขยายธุรกิจไปต่างประเทศ รวมทั้งควรบริหารความเสี่ยงอัตราแลกเปลี่ยนเอง หรือทำสัญญาซื้อขายเงินตราต่างประเทศล่วงหน้ากับเอ็กซิมแบงก์เพื่อปิดความเสี่ยง” นายพิศิษฐ์ กล่าว